《送月堂之云门扫古岩塔》
清代·清恒

风斜雨细一帆轻，又向山阴道上行。若到香炉峰背后，伤心莫听杜鹃声。

群山秀簇古云门，佛阁镫微影渐昏。知否故人头尽白，不谈往事已销魂。

玉笥山空宝镜寒，无人击竹笥栏干。惟遗挂锡松千尺，化作蛟龙月上蟠。

作者简介：清恒，字巨超，号借庵，桐乡人，本姓陆。主焦山定慧寺。有《借庵诗钞》。